ད་རྡེའུ་རྩེད་འཇོ་ལ་ཞུགས་པའི་བྱིས་པའི་ལོ་ཚད་ནི་ཆུང་བ་ལོ་དྲུག་ནས་ཆེ་བ་ལོ་བཅོ་ལྔའི་མན་ཆད་ཡིན་མོད།འོན་ཀྱང་བཅོ་ལྔའི་ཡན་ཆད་དུ་བུད་ཚེ་གཏན་ནས་ཞུགས་མི་ཆོག་པ་ཞིག་མིན་པར་རྩེད་མོའི་འདུ་འཛི་ཆེ་བའི་སྐབས་སུའམ་མི་མི་འདང་བ་ལ་སོགས་པའི་རྐྱེན་གྱིས་རྩེད་འཇོའི་ནང་ཞུགས་པའང་ཡོད།སྤྱིར་བཏང་དུ་ད་རྡེའུ་རྩེ་བའི་ཁོར་ཡུག་ནི་མི་ཚོགས་འདུ་འཛི་ཆེ་ཞིང་ཁོམ་པའི་སྐབས་སུ་རྩེ་བ་ཡིན་པས་དེར་ཆེད་དུ་རྩ་འཛུགས་རང་བཞིན་མེད་ལ་རང་དབང་རང་འཐད་ཀྱིས་ཞུགས་ནས་རྩེ་བཞིན་ཡོད།དེའི་ནང་དུ་ཞུགས་ནས་རྩེ་བའི་གོ་རིམ་ཡོངས་སུ་སྔོན་ནས་བྱང་ཆ་ཡོད་རྐྱེན་ལྷག་བསམ་ཟོལ་མེད་ཀྱིས་སྒྲིག་ལམ་བརྩི་སྲུང་བྱེད་པར་གོམས་ཡོད་པས་ཕན་ཚུན་བར་དུ་འགལ་བ་གཏན་ནས་བྱུང་གིན་མེད།རྩེད་འཇོ་འདིའི་ནང་དུ་ཚོགས་པ་གཉིས་ཡོད་ལ་དེ་རེ་རེར་མི་མང་དུས་ལྔ་ནས་དྲུག་ཡོད་པས་ཚོགས་པ་གཉིས་ལ་བསྡོམས་པས་མི་བཅུ་ནས་བཅུ་གཉིས་ཡོད་པ་དང་།ཉུང་དུས་མ་མཐའ་ཡང་མི་གཉིས་ངེས་པར་དུ་ཞུགས་དགོས་ལ་མི་མེད་པའམ་མི་འདང་བའི་ཆ་རྐྱེན་གྱི་འོག་ཏུ་མི་གཅིག་གིས་མི་གཉིས་ཀྱི་ཚབ་བྱེད་པའང་ཡོད།གང་ལྟར་མི་འདི་དག་ཐམས་ཅད་རང་འཐད་ཀྱིས་རྩེད་འཇོ་འདིར་ཞུགས་པས་བྱིས་པ་མང་པོ་མཉམ་དུ་རྩེ་བའི་རོལ་རྩེད་ཅིག་རེད།